CELEX: 62013CN0084
Language: et
Date: 2013-02-21 00:00:00
Title: Kohtuasi C-84/13 P: Electrabel SA 21. veebruaril 2013 esitatud apellatsioonkaebus Üldkohtu (kolmas koda) 12. detsembri 2012 . aasta otsuse peale kohtuasjas T-332/09: Electrabel versus komisjon

4.5.2013   
            
            
               ET
            
            
               Euroopa Liidu Teataja
            
            
               C 129/6
            
         Electrabel SA 21. veebruaril 2013 esitatud apellatsioonkaebus Üldkohtu (kolmas koda) 12. detsembri 2012. aasta otsuse peale kohtuasjas T-332/09: Electrabel versus komisjon
   (Kohtuasi C-84/13 P)
   2013/C 129/12
   Kohtumenetluse keel: prantsuse
   
      Pooled
   
   
      Apellant: Electrabel SA (esindajad: advokaadid M. Pittie ja P. Honoré)
   
      Teine menetlusosaline: Euroopa Komisjon
   
      Apellandi nõuded
   
   
               —
            
            
               tunnistada apellatsioonkaebus vastuvõetavaks ja põhjendatuks;
            
         
               —
            
            
               selle tulemusel tühistada vaidlustatud kohtuotsus osas, millega Electrabelile määrati trahv summas 20 miljonit eurot;
            
         
               —
            
            
               seetõttu:
               
                           —
                        
                        
                           saata kohtuasi tagasi Üldkohtule uuesti läbivaatamiseks, või
                        
                     
                           —
                        
                        
                           teha lõplik otsus, rahuldades hageja poolt esimeses kohtuastmes esitatud nõuded ning tühistades vaidlusaluse otsuse osas, milles sellega määrati Electrabelile trahv summas 20 miljonit eurot, või märkimisväärselt vähendades kõnealust trahvisummat;
                        
                     
         
               —
            
            
               mõista kõik kohtukulud välja Euroopa Komisjonilt.
            
         
      Väited ja peamised argumendid
   
   Apellant esitab kolm väidet, et põhjendada oma apellatsioonkaebust otsuse peale, millega Üldkohus jättis jõusse komisjoni 10. juuni 2009. aasta otsuse, millega määrati Electrabelile trahv summas 20 miljonit eurot, kuna viimane rikkus määruse (EMÜ) nr 4064/89 kontrolli kehtestamise kohta ettevõtjate koondumiste üle (1) artiklit 7.
   Esiteks heidab apellant Üldkohtule ette viidatud määruse artikli 14 lõike 3 sätete rikkumist, kuna kohus lähtus trahvisumma kindlaksmääramisel rikkumise väidetavast „kestusest”, kuigi selles sättes on ette nähtud, et trahvi summa määramisel võetakse arvesse üksnes rikkumise „laadi” ja „raskust”.
   Teiseks heidab apellant Üldkohtule ette seaduse tagasiulatuva jõu puudumise põhimõtte tähelepanuta jätmist, kuna kohus kohaldas määruse (EÜ) nr 139/2004 (2) sätteid koondumisele, mis viidi läbi enne selle määruse jõustumist ning mis kuulub seega määruse (EMÜ) nr 4064/89 reguleerimisalasse.
   Lõpuks leiab apellant, et Üldkohus on rikkunud õigusnormi ning esitanud vastuolulised põhjendused, kuna kohus kvalifitseeris Electrabeli rikkumise kestvaks rikkumiseks, kuigi tegemist oli ühekordse rikkumisega.
   
      (1)  Nõukogu 21. detsembri 1989. aasta määrus (EMÜ) nr 4064/89 kontrolli kehtestamise kohta ettevõtjate koondumiste üle (EÜT L 395, lk 1; ELT eriväljaanne 08/01, lk 31).
   
      (2)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (ELT L 24, lk 1).